Bejaardes tydens Potch-plaasaanval aangerandArgieffoto Hennie Maree (75) en sy vrou Rensche (74) sterk aan in die Mediclinic Potchefstroom in Noordwes nadat hulle Sondagoggend tydens ŉ plaasaanval erg aangerand en gemartel is. Kapt. Pelenomi Makau, ŉ polisiewoordvoerder, het Dinsdag aan Maroela Media gesê die egpaar is Sondagoggend omstreeks 08:30 op hul plaas Kareerand naby Potchefstroom deur vier gewapende mans aangeval. “Die vier mans was met vuurwapens gewapen en het klapmusse gedra,” het Makau gesê. “Hulle het vroeër twee werkers in ŉ opstal oorval en aangehou, en toe Hennie daar opdaag, het hulle hom aangerand en vasgebind.” Die aanvallers het Hennie na sy plaashuis geneem en hom gedwing om die kluis oop te sluit. Rensche is in haar bed aangeval en vasgebind. Sy is met ŉ strykyster gebrand en geslaan. Die mans het met die egpaar se voertuig, ŉ wit Toyota Venture, van die toneel gevlug. Die voertuig is later verlate opgespoor. Na wat verneem word, is slegs die voertuig en geld wat in die voertuig was, gesteel. Diana King, die woordvoerder van Mediclinic Potchefstroom, het Dinsdag aan Maroela Media gesê die egpaar se toestand is bevredigend. “Albei is stabiel. Rensche is van Sondag af in ŉ gewone saal behandel en Hennie in die hoësorgeenheid. Hennie is intussen uit dié eenheid ontslaan en word ook in ŉ gewone saal behandel,” het King gesê.